ธปท.ระบุปรับค่าแรงขั้นต่ำกระทบเงินเฟ้อ
ธปท.ชี้หากรัฐบาลปรับค่าแรงขั้นต่ำขึ้นเป็น 250 บาทต่อวันส่งผลกระทบต่อกรอบเงินเฟ้อทั่วไปที่คาดไว้ที่ระดับ 2.5-3.8% เตรียมปรับใหม่ 20 ต.ค.นี้
4 ต.ค. 2553

ธปท.ชี้หากรัฐบาลปรับค่าแรงขั้นต่ำขึ้นเป็น 250 บาทต่อวันส่งผลกระทบต่อกรอบเงินเฟ้อทั่วไปที่คาดไว้ที่ระดับ 2.5-3.8% เตรียมปรับใหม่ 20 ต.ค.นี้
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศไทย ธนาคารแห่งประเทศไทยไทย (ธปท.) กล่าวถึงกรณีที่นายอภิสิทธิ์ เวชชาชีวะ นายกรัฐมนตรี มีแนวคิดจะปรับขึ้นค่าแรงขั้นต่ำเป็น 250 บาทต่อวัน ว่า เรื่องนี้หากที่ประชุมคณะกรรมการร่วมภาคเอกชน 3 สถาบัน(กกร.) มีมติให้ปรับขึ้นค่าจ้างขึ้นต่ำจริง และอัตราการปรับขึ้นค่าแรงนั้นเกินกว่าอัตราเงินเฟ้อพื้นทั่วไป ก็จะส่งผลต่อประมาณเงินเฟ้อทั่วไปปีนี้ของธปท. ที่เดิมเคยคาดไว้ที่ 2.5-3.8% แต่ผลจากการขึ้นค่าแรงส่งผลต่อกรอบเงินเฟ้อทั่วไปหรือเงินเฟ้อพื้นฐานมากน้อยแค่ไหนต้องดูข้อมูลอีกครั้ง
“ถ้าอัตราปรับค่าแรงมากกว่าอัตราเงินเฟ้อ ก็คงส่งผลต่อกรอบประมาณการหรือประเมินเศรษฐกิจปีนี้ของธปท. แต่อย่างไรก็ตามธปท.เตรียมจะทบทวนประมาณการเงินเฟ้อ รวมถึงการประมาณการเศรษฐกิจด้านอื่นๆ หลังจากมีข้อมูลใหม่ๆมาขึ้น อยู่แล้วในการประชุมคณะกรรมการนโยบายการเงิน(กนง.) ในวันที่ 20 ต.ค.นี้ และมีการประกาศคาดการณ์ใหม่ ในวันที่ 28 ต.ค.นี้อยู่แล้ว”นายเมธีกล่าว 
ทั้งนี้ การประมาณการเมื่อเดือนก.ค.ที่ผ่านมา ธปท.ประมาณการว่าปีนี้อัตราการขยายตัวทางเศรษฐกิจ(จีดีพี)จะอยู่ที่ 6.5-7.5% ปีหน้าอยู่ที่ 3-5% ส่วนอัตราเงินเฟ้อพื้นฐานปีนี้อยู่ที่ 0.5-1.3% ปีหน้าที่ 2-3% และอัตราเงินเฟ้อทั่วไปปีนี้อยู่ที่ 2.5-3.8% ปีหน้าที่ 2.5-4.5% โดยการปรับประมาณการณ์ในวันที่ 2.ต.ค.นี้ ฝ่ายเศรษฐกิจในประเทศ ธปท.จะเสนอข้อมูลสถานการณ์ค่าเงินบาทที่แข็งค่าต่อเนื่อง และผลกระทบต่อภาคการส่งออกและเศรษฐกิจไทย รวมถึงภาพรวมของเศรษฐกิจทั้งหมด เพื่อให้กนง.พิจารณา ในการทำนโยบายการเงินต่อไป